作者:唐彥謙
標題:夏日訪友
內容:堤樹生晝涼，濃陰撲空翠。孤舟喚野渡，村疃入幽邃。高軒俯清流，一犬隔花吠。童子立門牆，問我向何處。主人聞故舊，出迎時倒屣。驚迓敘間闊，屈指越寒暑。殷勤為延款，偶爾得良會。春盤擘紫蝦，冰鯉斫銀鱠。荷梗白玉香，荇菜青絲脆。臘酒擊泥封，羅列總新味。移席臨湖濱，對此有佳趣。流連送深杯，賓主共忘醉。清風岸烏紗，長揖謝君去。世事如浮雲，東西渺煙水。